LidanRubinov/Halacha-QA huggingface dataset:
שאלה: איסור ייחוד - עם אשה מבוגרת שזקוקה להשגחה: מכורח המציאות ומחוסר ברירה (לעת עתה) נאלצתי להביא את חמותי לשעבר להתגורר איתי ועם בני בדירה, (כמובן שהוקצתה לה יחידת ההורים שקצת מובדלת משאר הדירה ). בני מתכונן לעבור לגור עם חברים, ומצד שני היא כרגע לא מוכנה לשמוע על שום דיור מוגן וכו, שלא להזכיר בית אבות ודומיו. האם להביא עוזרת מטפלת שתדאג לה ותגור איתנו ייפתור את בעית הייחוד.??
תשובה: גם אם תביא לדירה מטפלת, זה לא יפתור את בעיית הייחוד, כיוון שאסור לגבר להתייחד עם שתי נשים (עיין שו"ע אה"ע כ"א, ה, וחלקת מחוקק שם ס"ק ח). במצב חד פעמי, היה אולי מקום לחפש פתרון טכני כלשהו (כגון להשאיר את הדלת הראשית פתוחה במקצת, וכדומה), אבל במציאות מתמשכת זה כמובן לא מעשי. הפתרון הטוב ביותר שאני מצליח לחשוב עליו, הוא אם בנך יוכל להישאר לגור אתכם בדירה. פתרון אפשרי אחר הוא למצוא דייר שיגור בדירה במקום בנך. אפשרות אחרת היא שחמותך תהיה מוכנה לשמוע על מעבר לדיור מוגן וכדומה, אם יוסבר לה באופן ראוי שהמצב שעומד להיווצר הוא בלתי תקין מבחינה הלכתית. כל הכיוונים הללו כמובן אינם פשוטים לביצוע, ואיני יודע איזה מהם מעשי ואיזה לא. נחוצה כאן היכרות קרובה של בני המשפחה, מצבם וצרכיהם. כמו כן, שני הפתרונות הראשונים פותרים את הבעיה באופן עקרוני אבל לא מכסים את כל המצבים, כגון במקרה שאחד הדיירים אינו נמצא בדירה או אף נסע אל מחוץ לעיר. נחוצה אם כן התייעצות הלכתית פרטנית כיצד לנהוג במצבים כאלה, כאשר הפתרון תלוי במידה רבה במציאות (מבנה הדירה, מיקומה ביחס לרחוב וכדומה). מסיבה זו, נראה לי שהשאלה אינה מתאימה לתכתובת באינטרנט, משום שהיא תלויה בהרבה פרטים שקשה לברר אותם בכתב. נראה לי שהדרך הנכונה יותר לבירור השאלה היא למצוא רב שתוכל לדבר איתו פנים אל פנים ולהעלות בפניו בפירוט את כל הנתונים והאפשרויות, עד שתמצאו את אופן ההתנהלות הטוב ביותר למציאות המורכבת הזו.
שאלה: פרפר נשמה בהריון: היי, אני בשבוע 36 בחודש 9 להריוני, אתמול עשיתי כביסה ראשונית לבגדים של הילדה שקרבה להגיע בע"ה והיום בבוקר כשהורדתי את הבגדים יצא פרפר נשמה משמה וישר נכנס הביתה ונעצר בסלון ועד עכשיו הוא שמה. רציתי לדעת אם יש לזה סימם
תשובה: אין בכך שום סימן. אני מאחל לך לידה קלה בבריאות איתנה! הרב יאיר וסרטיל
שאלה: אמירת קדיש: לכבוד הרב. אבי עליו ה נפטר בתאריך ה באב תש"ע. כבכל שנה אני מתחיל את אמירת הקדיש בשיר השירים בשבוע שלפני האזכרה ומסיים בשיר השירים של שבוע האזכרה. השנה נפל יום האזכרה ביום שני ד באב. התחלתי את הקדיש ביום שישי א באב והיה ברור לי שאני מסיים אותו ביום שישי ח באב. בבית הכנסת חלק מחברי טוענים שעליי לסיים את הקדיש בתפילת ערבית אחרי הצום בתאריך ה באב ולא להמשיך עד יום שישי. מי צודק? אני שלדעתי נדרש להמשיך משישי לשישי או חברי לתפילה
תשובה: חבריך צודקים מליל שבת שלפני, עד תפילת מנחה כולל ביום האזכרה.
שאלה: קבלת החלטות בתשעת הימים: רציתי ברשותכם לשאול אם לא כדאי או בכלל אסור לקבל החלטות חשובות מאד (לגבי התפטרות מהעבודה ומעבר דירה) בשבוע שעד ט באב?
תשובה: אין איסור בקבלת החלטות בימים אלה.
שאלה: פיתוח אפליקצייה: רציתי לשאול אם מותר או אסור לפתח אפליקציה? האם יש התייחסות לכך מספרים כלשהם או ממקורות כלשהם? תשובות של רבנים על כך? נניח אפליקציה הכי פשוטה של רשמקול, או של מחשבון. לא משחק או משהו כזה.
תשובה: אם האפליקציה גוררת למקומות לא צנועים ולא כשרים בוודאי שהיא פסולה. אך אם היא לתועלת כמו הקלטת דברי תורה או דברי חכמה אין בזה פסול ובוודאי שאין להשתמש בה כדי להקליט או להעתיק דברים שאין דעתם של המדברים או היוצרים מסכימה לכך.
שאלה: כשרות: אני נמצא בבית מלון באילת עם כשרות של הרבנות המקומית האם ניתן לאכול שם מבחינת כשרות???
תשובה: ב"ה שלו-ם וברכה למלון יש כשרות, לכל שאלה תפנה למשגיח או לרבנות המקומית. הרב חגי בר גיורא
שאלה: אשמח למקורות במיוחד לשאלה הראשונה: אשמח למקורות השאלה נשאלה בהמשך לשאלה "דיני שכירות דירה ללא חוזה"
תשובה: כל משמעות תנאי היא כזו שאם יקיים צד אחד מחוייב השני ואם לא יקיים בטל הדבר, הרי הלכות תנאים נלמדו מבני גד ובני ראובן, ובעיקרון היה צריך לכפול את התנאי כמו שכפלו משה רבינו אם תעברו חלוצים תקבלו ואם לא, לא תקבלו. יש מקרים שבהם בלא שעשו תנאי כפול התנאי בטל לגמרי ואף אם יקיים את התנאי הצד השני אינו מחוייב ויש מקומות שתנאי כפול אינו מעקב. וזה לשון הטור ושולחן ערוך חושן משפט סימן רז סעיף א "המקנה לחבירו בין קרקע בין מטלטלין על תנאי שאפשר לקיימו אם יתקיים התנאי נתקיים המקח שהוקנה לא נתקיים התנאי לא נתקיים המקח". : הרב משה מאיר אבינר.
שאלה: צום בסוף חודש תשיעי: אני בסוף שבוע 38. האם אני חטיבת לצום את צום תשעה באב גם אם זה צום נדחה. החום כבד וגם בלי צום קשה
תשובה: בגלל הצום הדחוי ועקב מצבך את פטורה מלצום. שיהיה במזל טוב.
שאלה: לימוד תורה בשבת תשעה באב: במסגרת שיעור דף היומי, אנו לומדים בשבת אחה"צ, האם ניתן לקיים שיעור רגיל בתשעה באב החל השבת או שעדיף ללמוד קודם חצות, או שמא ניתן ללמוד אך באגדות החורבן?
תשובה: לשואל, אם יש רב לקהילה יש לעשות על פי הוראתו. יש מקום להחמיר וללמוד קודם חצות או באגדות החורבן, אם להערכתכם ההשתתפות והעירנות תהיה מלאה כבכל שבת. אם כתוצאה מחומרה זו חלק מהציבור לא ישתתף בלימוד או שהלימוד יהיה חלש באיכותו, עדיף ללמוד כרגיל (ע"פ משנ"ב סי' תקנג סק"י וביאור הלכה ד"ה ולכן).
שאלה: מאכל פרווה בתנור בשרי: מאכל פרווה שחומם ללא כיסוי במיקרו בשרי או תנור בשרי, האם לאחריו מותר לאכול חלבי? אם עבר 24 שעות הדין משתנה?
תשובה: אם התנור נקי מותר לאכול מיד אח"כ חלבי גם בתוך 24 שעות (ולספרדים מותר אפילו לאכול עם בשר, ולאשכנזים רק אם עברו 24 שעות מותר, ואמנם, אם התערב במאכל בשרי (כשלא עברו 24 שעות) - לא נאסר המאכל. יש בזה דעות, ואת העיקר כתבתי, הסוגיא ביו"ד סימן צ"ב סעיפים א'-ב'). אם התנור מלוכלך בשומן או מאכל בשרי (לא שאריות שנשרפו עם הזמן) - אז כשיש במאכל הפרווה פי 60 כנגד השאריות הדין כדלעיל בתנור נקי. וכשאין פי 60 - המאכל נחשב כבשרי לחלוטין וצריך לחכות בשביל לאכול חלבי. הרב שלמה בורנשטין
שאלה: מאכל חריף: 1. האם כשחתכו בצל בסכין בשרי ואח"כ הניחו את הסכין על משטח (שיש או על הצלחת לדוגמא), ולא שטפו את הסכין. האם הטעם עובר בין הבצל והמשטח? 2. האם יש חשש העברת טעם, אם נשאר הריח של דבר חריף? לדוגמא על הידיים (הידיים לא שטופות אחרי הנגיעה בבצל חתוך נגעו במאכל אחר). או לדוגמא, היה לי פעם מקרה שהנחתי את הבצל חתוך לשתיים (אומנם עם הקליפה ורק הצד שעם הקליפה נגע בתחתית של הקופסה) בתוך קופסה ולמחרת ראיתי שהריח נשאר באותה קופסה.
תשובה: א. טעם אינו יכול לעבור מכלי לכלי ע"י מגע, אפילו בדבר חריף. רק ע"י חום ולחות הטעם יכול לעבור. וגם כתבו אחרונים שדבר חריף אמנם פולט טעם שבח אפילו לאחר 24 שעות, אבל אינו מבליע חזרה לתוך הכלי את הטעם (עיין בספר "דבר חריף"). לכן בוודאי שהכל מותר בין אם הנחת את הסכין על המשטח, ובין אם הנחת את הבצל על המשטח. הערה: כתבת שהסכין בשרית, אבל רוב הסכינים, בייחוד אלו שחותכים איתם ירקות הם פרווה ולא בשריים. סכין אינה בשרית בגלל שהייתה במגירה בשרית, אלא רק אם שמו אותה בכלי ראשון בשרי. ואם הסכין פרווה, בוודאי שהשאלה אינה מתחילה. ב. לא פרטת מה הבעיה. אני מבין שמדובר שחתכת את הבצל החי (בצל שטוגן או בושל אינו נחשב דבר חריף) בסכין בשרית (בשרית באמת כדלעיל), ואח"כ הנחת בתוך קופסה פרווה או חלבית ואת שואלת מה דין הקופסה. ראשית, פוסקת הגמרא שריחא לאו מילתא היא, כלומר אין להתייחס אליו כדבר ממשי שיכול לאסור משהו. ואמנם בדבר חריף מחמירים בכך, אבל רק כשאפו בתנור דבר חריף ליד דבר איסור ואע"פ שאין אדים אלא רק ריח - אסור. אבל במקרה שציירת אין איסור. מלבד זאת כתבתי בשאלה א' שדבר חריף אמנם מקבל טעם לשבח אפילו מכלי שאינו בן יומו אבל לא מבליע אותו לתוך כלי. הרב שלמה בורנשטין
שאלה: מלווה מלכה בשבת שחל בה תשעה באב: רציתי לשאול הנוהגים לקים סעודה רביעית בשבת. האם השנה כשיוצא תשעה באב שבת, האם יוותרו על סעודה זו או שיקימו אותה במוצאי הצום ביום ראשון? שבת ישר כח ותזכו למצוות
תשובה: זמנה של סעודה רביעית הוא דוקא במוצאי שבת, ולא לאחר מכן (עיין יחוה דעת ד', כה, כמה דעות עד איזו שעה במוצאי שבת ניתן לקיים סעודה רביעית, ולדעה המאחרת ביותר זמנה עד עלות השחר). ממילא, בשבת זו אין מקיימים סעודה רביעית. כמובן, במוצאי הצום ממילא אוכלים סעודה, אבל לפי זה יוצא שאין לסעודה זו גדר של סעודה רביעית. ולמשל, מי שמקפיד לאכול פת בסעודה רביעית, אינו צריך להקפיד לאכול פת במוצאי הצום.
שאלה: מדידה בשבת: לכבוד הרב, הרב כתב כי חכמים התירו מדידה בשבת רק לצורך מצווה, אך שאינו לצורך מצווה לא, ולכן אסור להשתמש בסטופר בשבת. אך במסכת שבת קנז: כתוב כי רבה מדד בשבת בתור "מתעסק" אעפ"י שלא היה לצורך מצווה. האם לא יהיה מקום להתיר להשתמש בסטופר כזה אם הוא לצורך דבר דומה (התעסקות כלשהיא שהיא לא לשם מצווה, אך גם לא לשם המדידה עצמה)? השאלה נשאלה בהמשך לשאלה "סטופר בשבת"
תשובה: נכון, מדידה שלא לצורך כלל, שאין נפק"מ במדידה, אלא סתם נהנה לשחק עם מכשיר המדידה, אינה נחשבת מדידה. לכן מותר להפעיל את הסטופר אם נהנה לראות את המחוגים זזים. כך פשט הגמרא, ופסק כך בשולחן ערוך הרב (ש"ו סעיף י"ט). (אבל כמובן שמדידה במשחק לצורך קביעת התורים אסורה). הרב שלמה בורנשטין
שאלה: מוצאי תשעה באב דחוי: מהן ההלכות הנוגעות למוצאי תשעה באב שנדחה ליום ראשון?
תשובה: אני מצרף קטע מתוך שיעור של הרב יוסף צבי רימון באתר: במוצאי תשעה באב עושים הבדלה, ללא הפסוקים "הנה א-ל ישועתי אבטח" וכו', אלא מתחילים ב"בורא פרי הגפן" ללא נר וללא בשמים. את ההבדלה עושים כרגיל על יין וגם גדול יכול לשתות את היין (ואולי יש יתרון להבדלה על מיץ ענבים במקרה זה). אשה שבעלה מתעכב בתפילה   מסתבר שרשאית להבדיל לעצמה, כדי שתוכל לאכול (אמנם, בשו"ת מנחת יצחק ח"ח נ"א כתב שתשמע משכן, ע"ש). ומכל מקום רשאית לשתות מים (ואולי משקים אחרים) גם קודם הבדלה. איסורים נוספים במוצאי התענית: הכל מותר מיד (כיבוס, נגינה, תספורת וכו') פרט לבשר ויין שאסורים באותו ערב מפני אבלות של יום, אבל מותרים מיד בבוקר יום המחרת (יום שני), ולמרות זאת ניתן לעשות הבדלה על יין כרגיל (מ"ב תקנ"ח ס"ק ג-ד, ושעה"צ שם) בברכת התורה, WWW.Yeshiva.org.il
שאלה: צום בת"ב מיגרנה: כבוד הרב אני סובל כבר כמה שנים במיגרנה ממוצע של פעם פעמיים בשבוע ל"ע ול"ע, רציתי לשאול היות בשאר תעניתים קיבלתי היתר לא לצום, בת"ב לא קיבלתי היתר, השנה הואיל והצום הוא נדחה האם ניתן להקל וא"כ ממתי, ברגע שהמיגרנה מגיעה היא לא עוזבת עד סוף היום, והסבל הוא בלתי יתואר. יישר כח
תשובה: ב"ה שלו-ם וברכה למרות שהצום דחוי ויותר קל הוא לא מותר. לכן רק חולה שאין לו סכנה מיקל. מכאן שרק אחר שתרגיש שהכאב עומד להגיע תאכל כ40 גרם וכן תשתי כ40 מ"ל ואם תצטרכי תאכלי שוב אחר 9 דקות עד 4 דקות ובשתייה עד חצי דקה. הרב חגי בר גיורא
שאלה: האם מותר לגוי לגהץ עבור יהודי בתשעת הימים : האם מותר לגוי לגהץ עבור יהודי בתשעת הימים ובפרט ביום שישי השנה? השאלה נשאלה בהמשך לשאלה "גיהוץ בתשעת הימים"
תשובה: מותר גם ליהודי לגהץ.
שאלה: כתם על צבעוני ולבן: לרב על סדין צבעוני ולבן כתם חום(באזור שליד הכרית של הראש.) כתם חום רובו על צבעוני.חלק קטן על לבן. החלק שעל הבד הלבן קטן מגריס. אני בימי טהרה. איך לנהוג?
תשובה: טהור בהצלחה הרב יאיר וסרטיל
שאלה: צום קל או מועיל?: שומעים איחולים של אנשים רבים בימי צומות ולפניהם של "צום קל" או "צום מועיל"? מה הנוסח הנכון? האם איחול של צום קל אינו סותר את מטרת הצום (חזרה בתשובה ותיקון של החטאים)? האם מותר לאחל על צום? האם יש לחלק בין הצומות השונים? ישר כח ותזכו למצוות ושיהפכו ימים אלה לששון ולשמחה
תשובה: זה עניין של הרגשה. אפשר לאחל צום קל אולם אנשים רוצים להדגיש שלצום ולעינוי יש מטרה ולכן הם אומרים צום מועיל.
שאלה: בית יעקב לכו ונלכה - מנהג או חלק מהתפילה?: ברוב בתי הכנסת שאני מתפלל (אשכנז - נוסח ספרד) לא אומרים את המזמורים הפותחים במילים "בית יעקב", על אף שמופיעים בסידורים, לפני אין כאלוקינו. בחסידות חב"ד ובמקצת מבתי הכנסת כן אומרים. מה הסיבה? האם המזמורים הללו אינם חלק מהתפילה מצד ההלכה? מה מקורם? ואם הרב יוכל להרחיב את הדינים הקשורים לאמירתם (יש ימים בהם לא אומרים את כל המזמורים - מדוע?) ובנוסף מדוע בשבתות לא מופיעים כחלק מהתפילה? ואם הציבור לא אומר את המזמורים האם מותר לי לאומרם ביחידות ובלחש? ישר כח ותזכו למצוות
תשובה: בסידורי נוסח ספרד נדפסו התפילות בית יעקב ותפלה לדוד שמקורם בספר סדר היום, וכן באבודרהם ובטור. האר"י הקדוש חיזק את חשיבות אמירתם ולכן הספרדים ונוסח ספרד שמושפעים מדברי האר"י נוהדים לאומרם. אולם ברבים מבתי הכנסת לא נוהגים לאומרם ובדברים אלו שהם אינם עיקר התפילה  ולא הוזכרו בשו"ע  הכל הולך אחר המנהג. בסידורים מודפס שבימים שאין אומרים תחנון אין אומרים תפילה לדוד וכשאין אומרים למנצח  ואל ארך אפים לפני קריאת התורה  גם אין אומרים בית יעקב. יש שכתבו שיש כאן טעות שהועתקה בטעות מסידורי הספרדים וסידור האדמו"ר הזקן מחב"ד שלמנהגם ביום שאין אומרים תחנון אין אומרים גם למנצח ובימים אלו אין אומרים תפילה לדוד שמוזכר בה 'יום צרה' כמו במזמור למנצח, אולם למנהגים המחלקים בין אמירת תחנון לאמירת למנצח המנהג צריך להיות שרק בימים שאין אומרים למנצח אין אומרים תפילה לדוד אולם בית יעקב לעולם אומרים כיון שעניינו תפילה שיתקבלו תפילתנו ברצון. מלבד בימים שיש בהם מוסף ועדיין לא נסתיימה תפילתנו שאין אומרים בית יעקב.  וגם אחרי מוסף כבר לא נהגו לאומרו. אם הציבור לא אומרם אפשר לומר ביחידות.
שאלה: פלטה לבישול מצופה בשיש : האם לטבול פלטה לצליה בישול (פלנצ ה) מצופה בשיש?
תשובה: אם האוכל אינו נוגע במתכת כלל, אלא רק בשיש - אין צריך לטבול את הכלי כיוון שנחשב ככלי אבן שפטור מטבילה. הרב שלמה בורנשטין
שאלה: צום לאחר התקף לב: כמה זמן לאחר התקף לב וצנטור אין לצום בט באב, בשנה זו צום נדחה ובשנים רגילות? השאלה נשאלה בהמשך לשאלה "צום לאחר התקף לב"
תשובה: אם לא חזרת לאיתנך לחלוטין,אל תצום.
שאלה: פלגינן דיבורא: אם רש י בדף ט עמוד ב סובר שעושים פלגינן דיבורא גם בעדות כלפי האח או דוד וכדו ואין עדות שבטלה מקצתה בטלה כולה אז מה כן נחשב עדות שבטלה מקצתה בטלה כולה?
תשובה: ראשית נציין עבור כלל הציבור שיראה את השאלה שמקור הסוגיא הוא במסכת סנהדרין כפי שציינת בדף ט' עמ' ב'. ישנם מספר הסברים לשאלה זו. אני אביא את דברי הראב"ד המובאים ברא"ש במסכת מכות (פרק א' אות י"ג). הראב"ד מסביר: "שכל עדות שבטלה מקצתה מחמת פסול קורבה בטלה כולה ולא פלגינן דבורא.והא דאמר אדם קרוב אצל עצמו ואין משים עצמו רשע היינו דוקא כשמעיד על עצמו שאין זה עדות כלל אלא כמי שאינו דמי שאין אדם נקרא לעצמו עד פסול כדי שנאמר עדות שבטלה מקצתה בטלה כולה." הראב"ד מחלק בין עדות שבה העדים קרובים לאחד מבעלי הדין או פסולים בעדות זו אומרים עדות שבטלה מקצתה בטלה כולה ולא אומרים פלגינן. משא"כ בפלוני רבעני לרצוני סיבת הפסול היא שהעד מעיד על עצמו, לעדות העד על עצמו אין שם עדות כלל, ובזה שייך לומר פלגינן דיבורא, משא"כ בקרוב שהעיד על ההלואה דברי העד נחשבים כעדות אך כעדות פסולה שבזה אמרינן עדות שבטלה מקצתה בטלה כולה. יום טוב
שאלה: קריאה בתשעה באב ושנאת חינם.: הרב, 1,מותר לקרוא את הספרים של הרב ארוש כמו בגן האמונה בתשעה באב? 2,"בעוון שנאת חינם חרב הבית" הבנתי ששנאת חינם זה גם בין אחים אבל לא הבנתי למה זה נקרא שנאת חינם הרי אם אחים שלי מקללים וצורחים בכל הבית ואני לא אוהבת אותם אז זה נקרא שנאת חינם? הרי זה לא שנאה לחינם אני לא אוהבת אותם בגלל הקללות שלהם! זה לא חינם! מיילא זו היה סתם שנאה בעלמה אבל היא לא סתם! זה קשה לי לאהוב אותם ככה!קשה! יש לי אח בן 9 שמדבר כמו נער בן 17 מהרחוב. אם הוא רואה שאני עושה משהו שלא מוצא חן בעיניו הוא צורח משתולל כאלו הוא מלך העולם. איך אפשר לאהוב אח כזה שכל הזמן מקלל וצורח? וזה לא רק הוא רוב המשפחה אצלנו מקללים קללות נוראיות. אז. מה? איך אני יכולה לאהוב אותם? זה קשה נורא לאהוב ולא לכעוס עליהם ולהיות שלווה כשהם לידי. אני אשמח לעצה.
תשובה: תוכלי לקרוא מחצות היום. לפני כן תקראי דברים הקשורים לחורבן כדי שלא תסיחי דעתך המחורבן.
שאלה: הכשרת לבבות עוף: בדיעבד סיר כלי שבושל בו לבבות עוף שלא הוכשרו. מה דינו?
תשובה: ב"ה שלו-ם וברכה צריך להגעיל את הסיר המים רותחים. הרב חגי בר גיורא
שאלה: שנאת חינם.: לרב על התשובה. ומה בדבר השאלה השנייה-על שנאת חינם? יש לרב עצה בשבילי? השאלה נשאלה בהמשך לשאלה "קריאה בתשעה באב ושנאת חינם."
תשובה: אני מבין את כאבך. יתכן ששנאה כזו אכן איננה נחשבת שנאת חינם, אך בכל זאת התיקון למה שקרה החורבן הוא שהוסיף אהבת חינם. אהבת חינם משמעותה שמצד הדין אכן יש סיבה מוצדקת למה לשנוא ובכל זאת בוחרים לאהוב. אנו צריכים לחשוב תמיד מה יצא לנו מהשנאה. האם היא באמת תשפיע ותשנה את השני. בדרך כלל התשובה היא לא. השנאה רק תגרום לו להתרחק יותר. נכון קשה להתגבר במקרה כזה אך זוהי עבודת המידות שלנו, וצריך לדעת שהיא תוכל להשפיע לטובה על הצד השני.
שאלה: בן בכור: לכבוד הרב! ב"ה יש לנו שלושה ילדים מתוקים הגדול בין 3 האמצעי בן 1.5 והקטנה בת 3 חודשים (כן ירבו בע"ה). רצינו לשאול לגבי בננו הבכור, מאז שהיה קטן יותר ועד עכשיו הילד אינו מסוגל לשמוע שאומרים לו לא, הוא בוכה ומשתולל לפעמים אף נותן מכה, גם במעון הגננות מספרות שהוא יכול סתם לתת לילדים דחיפה או מכה (לשאלתנו הם אמרו שזו תופעה שאין אצל שאר הילדים), לאחרונה בנוסף לזה הוא קם כמה פעמים בלילה מגיע לחדר של ההורים וכל זמן שלא נשארים אתו עד שהוא נרדם הוא יחזור שוב ושוב תוך בכיות. נסינו להתנהג אתו בכל מיני דרכים פעם יד קשה עם עונשים, פעם ניסינו לתת לו מתנה אם הוא ימלא דף עם מספר מדבקות (כמות לא גדולה), לפעמים הבטחנו סוכריה על מקל (כמובן כאשר הבטחנו והוא עמד "במשימה" הוא קיבל את ההבטחה) ולפעמים באהבה רבה- לקחת את הילד לשיר לו שירים לחבק אותו לנשק אותו עד שהוא נרגע, אלא שגם בפעמים שאנו מצליחים זה מחזיק למקסימום יום אחד. רצינו לדעת אם ישנם עוד דרכים בהם ניתן לנהוג עם בננו הבכור ואם לא מה הדרך הנכונה ממה שעשינו עד היום או פשוט אולי מצבנו הוא טבעי ונורמלי וצריך להתאזר בסבלנות ולהרבות בתפילות (למרות שאנו שואלים אחרים נראה שכך זה לא אצל רוב הילדים). חשוב לציין עם בננו הקטן יותר ובתינו הקטנה אין ולא הייתה את התופעה הזאת ואצל הגדול היא הייתה כבר בגילם, כבר מגיל חודש הוא בכה המון. עוד חשוב שלא ישמע שמדובר באיזה ילד קיצוני מידי מדובר בילד שמח ומתוק ואנו בטוחים שעם הדרכה נכונה נוכל לתת לו כלים להיות אדם גדול מלא טוב. לכבוד הרב!
תשובה: אינני מומחה בפסיכולוגיה חינוכית, אבל נראה לי שהילד איננו בטוח מספיק באהבתכם ולכן חשוב לו מאוד להוכיח את חשיבותו. אפשר לנסות לטפל ע"י יחס אישי של שיחות וטיולים איתו לבד, לפעמים עם האבא טיול ושיחה ולפעמים עם האמא סיפור ושיר ובע"ה ישוב למנוחה נפשית ככל הילדים הבריאים.
שאלה: שימוש בקצפת בספריי בשבת : האם מותר להשתמש בקצפת בספריי בשבת. במקרים הבאים: 1. בספרי קנוי (מוכן לשימוש). 2. בעזרת מיכל מסוג סיפולוקס בו מכניסים קצפת מוכנה (בקרטון) ומרכיבים בלון גז זעיר על המיכל? האם זה משנה אם מרכיבים את הבלון לפני שבת או בשבת?
תשובה: 1. מותר. 2. כפי שהתירו שימוש בסיפולוקוס, מותר גם השימוש בקצפת, המכשיר הוא מיכני. ואין בהכנה איסור נולד כי אין כאן שינוי מצב צבירה, ולא איסור לישה שלא נעשה ביד ולא בלילה עבה, וכך ראיתי מתירים הרה"ג דב ליאור שליט"א,והרה"ג רצון ערוסי שליט"א.אין לצייר אותיות וציורים. (ראה גם שמירת שבת, פרק יא, סעיף לא )
שאלה: ניגון שונה בקריאת פרק ג באיכה "אני הגבר"?: האם יש ניגון שונה בקריאת פרק ג החל מהפסוק "אני הגבר"? אם כן מה המקור? האם לא קוראים לפי הטעמים המצוינים ואם כן האם יש שינוי במנגינה?
תשובה: לשואל בקהילות החסידיות ישנו ניגון מיוחד (בשינויים קלים בין קהילה לקהילה) לפרק השלישי "אני הגבר", במסורת אשכנז יש הקוראים את הקינה השלישית בטעמים הרגילים למגילת איכה, ויש הקוראים אותה במנגינה מיוחדת. במסורת הספרדית ירושלמית קוראים פרק זה במנגינה מיוחדת. כך מובא בספרי המנהגים. נאמנה
שאלה: נטיעה בשנה השמינית: אני רוצה לטעת עצי נוי ושיחים לאחר ראש השנה, מה עלי לבדוק וממי עלי לקנות?
תשובה: וברכת ד' יש לבדוק היטב שהמשתלה עבדה על פי הנחיות הלכתיות מסודרות ויש לה תעודה על כך. מלבד זאת יש לבדוק שאין כלאים, וכן את חשבון השנים בברכת התורה והארץ יהודה הלוי עמיחי מכון התורה והארץ
שאלה: פרוטקציה בצבא: זה כשבוע אני נמצא ומשרת סוף סוף בצבא בחטיבת גולני ובקרוב אנו הולכים לעבור גיבוש בן שלושה ימים שמטרתו למיין את החיילים בין היחידות השונות. רציתי לשאול את הרב על מנת שלא יצא מצב ואני יעשה טעות. הגיבוש מאפשר קבלה של אנשים יחידים (10-15) ליחידת אגוז (שנחשבת ליחידת "העילית" בחטיבת גולני) מאנשים וחברים ביחידה הבנתי כי רובם (כמעט כולם) של המתקבלים מגיעים בעזרת פרוטקציות וקשרים לאחר סיום הגיבוש. אני מרגיש באמת בכול כולי שהרצון שלי לשרת ביחידה בא מתוך מקום טוב. ולא של גאווה והוכחה עצמית. לאחרונה גיליתי שגם לי יש קשרים שיכולים לעזור לי להגיע ליחידה. כבוד הרב אני לא רואה שום מטרה והישג בהגעה ליחידה דרך פרוטקציות וקשרים וזה ילווה אותי בהמשך. אך זאת נראית לי כמו הדרך היחידה ואני באמת בא ממקום טוב וברצון לתרום ולשרת בכול כוחי. האם מותר לי גם כמו האחרים להשתמש בקשרים שיש לי על מנת ולנסות ולהגיע ליחידה ( כמובן שעל כולם להוכיח את עצמם ולסיים את הגיבוש למרות הקשרים שלהם ואף להיות טובים מספיק) או שעליי פשוט לקוות לטוב ולסמוך על הקב"ה שיוביל אותי לאן שעליי להגיע מבלי להשתמש בקשרים שלי. ב מראש, השאלה נשאלה בהמשך לשאלה "עבודה בפרוטקציה"
תשובה: אם הממליצים עליך לא יגידו שקרים מותר לך להפעיל פרוטקציה. (וכן ענה הרב זלמן מלמד בתשובה אחרת באתר, "להפעיל קשרים זה בגדר השתדלות לגיטימית, אם הממליצים עליך אומרים רק את האמת") הרב משה מאיר אבינר
שאלה: טיפול בעץ עם פירות נגועים: לפני מספר ימים עברתי לבית פרטים עם עצי פרי בגינה. עץ הרימון מניב פירות רבים אך בשלב מסויים טפיל מחורר אותם והם משחירים ומרקיבים. האם מותר לי בשנת שמיטה להסיר את הפירות הנגועים ולעטוף את העץ ברשת בדי למנוע מהטפיל להזיק לפירות? האם מותר לי לעשות עוד פעולות כדי לשמור על פירות העץ?
תשובה: וברכת ד' כידוע נחלקו בשאלת הצלת פירות של שמיטה. הגאון הרב קוק זצ"ל אסר ולעומתו הגאון החזו"א התיר. פשטות דברי הרמב"ם מורים כדעת הרב קוק זצ"ל, אבל מכיוון שזה ספק בדרבנן נוטים להקל כאשר הדבר נעשה לצורך חקלאי והפסד מרובה, אבל בגינות נוי שאין בכך צורך חקלאי עדיין המחלוקת עומדת, ומי שרוצה יכול לסמוך על החזו"א בשביעית בזמן הזה שהיא מדרבנן. בברכת התורה והארץ יהודה הלוי עמיחי מכון התורה והארץ
שאלה: הכנות לטבילה בט באב: האם מותר לבצע את ההכנות לטבילה (גזיזת ציפורניים ורחצה) השאלה נשאלה בהמשך לשאלה "טבילה בתשעה באב לצורך עליה להר הבית"
תשובה: לדברים שעבורם הותר לטבול בתשעה באב ההיתר כולל ממילא את ההכנות שחיוני לעשותן בו ביום, וכן נטילת צפרניים, עיין מ"ב תקנא,כ.
שאלה: יולדת בתשעה באב: כפי שלמדתי יולדת תוך 3 ימים ללידתה נחשבת חולה בסכנה ואז לה מותר לאכול ב9 באב וביום כיפור. האם הדבר נכון?
תשובה: שאלתך חשובה ונבהיר אותה: אין להשוות בין תשעה באב ליום הכיפורים, ביום הכיפורים ההיתר לאכילה רק במקום סכנה, ואילו בתשעה באב בכול חולי מתירים וגם שלא נצרך לשכב במיטה. ולכן יולדת לא מתענה כול 30 יום מהלידה. ואם לאחר 30 יום היא חלשה בהתייעצות עם רב פוסק הלכות לא תצום, וכן מניקה שהתינוק רק יונק ותלוי בחלב האם. ואילו ביום הכיפורים - נכון! 3 ימים לאחר הלידה לא צריכה לצום. אבל אם אפשר בשיעורים, תאכל ותשתה בשיעורים.
שאלה: קידוש והבדלה על תה או קפה: אם אין יין לקדש עליו בשבת או להבדלה במוצאי שבת האם מותר לקדש או להבדיל על תה או על קפה טורקי?
תשובה: ככלל, עדיף לקדש על יין, וי"א שאף בהבדלה. כשאין יין, הדין כדלהלן: בקידוש הלילה אין לקדש על "חמר מדינה", אלא על פת. ובקידוש היום והבדלה אפשר לקדש על חמר מדינה. בהגדרת חמר מדינה רבו הדיונים, י"א שדווקא על משקה אלכוהולי כוויסקי או ליקר אפשר לקדש ולהבדיל, וי"א שאף משקה חשוב שמכבדים בו אורחים או קובעים עליו סעודה כדוגמת קפה או תה, אפשר לקדש ולהבדיל. למסקנה, הרוצה לקדש ביום או להבדיל על קפה או תה יכול. והמחמיר לבקש יין מהשכנים או לקדש על משקה אלכוהולי - תבוא עליו ברכה (אבל בלילה כאמור, אין לקדש אלא רק על פת אם אין לו יין). הרב שלמה בורנשטין
שאלה: כניסה לחנות ללא קניה: האם מותר להיכנס לחנות של חברת נעליים כלשהי למטרת מדידה בלבד (ללא כוונה לקנות) על מנת להזמין את אותה הנעל מהאינטרנט לאחר מכן?
תשובה: המשנה במסכת בבא מציעא (פרק ד' ) מציינת מה היא "אונאת דברים" (איסור לצער את חברו- "לא תונו איש את עמיתו" ויקרא כ"ה). אחת הדוגמאות היא : "לא יאמר לו בכמה חפץ זה והוא אינו רוצה ליקח" זאת אומרת שאסור להיכנס לחנות ולשאול מחיר ולגרום למוכר להבין שאתה רוצה לקנות והמוכר מצידו מפתח ציפיות בעניין פרנסתו ולאחר מכן שאתה משיב בשלילה, הרי אתה מצערו. (כן נפסק גם בשולחן ערוך חושן המשפט סימן רכ"ח סעיף ד' ) כמובן- שאם אתה בודק בתום לב מותר לך לשאול מחיר ושאר פרטים כל עוד שאינך יודע בוודאות שאינך מתכווין לקנות ממנו. כיום, המחירים מפורסמים לעין כל ועניין הצער של המוכר יכול להתבטא באופנים אחרות. לכן נראה שצריך לשאול את המוכר אם ניתן למדוד את הנעל, למרות שאתה לא מתכווין לקנות עכשיו, ואם הוא מאשר- מותר יתירה מזאת, ישנו כאן שיקול נוסף שהמוכר רוצה שייכנסו לחנותו, אולי גם תתפתה לקנות דברים אחרים שלא חשבת עליהם מראש (שהרי רשתות השיווק והחנויות מלאות בפיתויים סמויים) כמו כן אולי בסוף תראה שהמחיר של המוצר אינו כ"כ יקר ותעדיף לקבלו מידית ולא להמתין למשלוח.
שאלה: התנדבות מעורבת: הרב, אני מתנדבת כבר שנתיים בעמותה שמחלקת מוצרי מזון למשפחות נזקקות. חוץ מזה אנחנו עושים הרבה פעילויות של חסד (עזרה לקשישים, ביקור חולים ועוד). הבעיה היא שההתנדבות היא מעורבת ואני ממש מתלבטת אם להמשיך בחסד או לא. אם זה משנה אז אני שומרת נגיעה ולאחרונה התחלתי גם לשמור על צניעות. האם יש כאן מצווה הבאה בעבירה ואני צריכה לעזוב או שאם אני שומרת על כללי הצניעות אני יכולה להמשיך להתנדב שם?
תשובה: אם את מרגישה שזה פוגע בך ברמת הצניעות שבך אז לעזוב. אבל אם זה פעילות מעורבת שאין בה קלות ראש ועושים דברים עניניים בלי צחוקים וניבול פה אפשר להשאר כשמתרכזים בעשיית המצוות.